CELEX: 62016TN0713
Language: da
Date: 2016-10-07 00:00:00
Title: Sag T-713/16: Sag anlagt den 7. oktober 2016 — Fair deal for expats m.fl. mod Kommissionen

21.11.2016   
            
            
               DA
            
            
               Den Europæiske Unions Tidende
            
            
               C 428/20
            
         Sag anlagt den 7. oktober 2016 — Fair deal for expats m.fl. mod Kommissionen
   (Sag T-713/16)
   (2016/C 428/23)
   Processprog: engelsk
   
      Parter
   
   
      Sagsøgere: Fair deal for expats (Lauzun, Frankrig) og 8 andre sagsøgere (ved Solicitors R. Croft, L. Nelson og E. Hazzan og Barristers P. Green, H. Warwick og M. Gregoire)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Det fastslås, at formanden for Europa-Kommissionens instruks, der blev fremsendt elektronisk ved skrivelse af 28. juni 2016 til medlemmerne af EU’s kommissærkollegie, og uddybet i en tale afholdt af formand Jean-Claude Juncker på plenarmødet i Europa-Parlamentet i Bruxelles den 28. juni 2016 (SPEECH/16/2353), hvorefter forhandlinger fra Kommissionens side — af formel eller uformel karakter — med Det Forenede Kongeriges regering inden dettes afgivelse af meddelelse om udtræden af EU i henhold til artikel 50 TEU, blev forbudt, og formanden for Europa-Kommissionens udtalelse om, at han havde givet førnævnte instruks til medlemmerne af EU’s kommissærkollegie i form af en »Presidential order«, som han udtrykkeligt fastslog i den pågældende tale på plenarmødet i Europa-Parlamentet i Bruxelles den 28. juni 2016, og som gengivet i både den engelsk- og fransksprogede version af Kommissionens pressemeddelelse vedrørende denne tale (SPEECH/16/2353), er ugyldige i henhold til artikel 264, stk. 1, TEUF, og at
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne fremført fem anbringender.
   
               1.
            
            
               Første anbringende er, at de omtvistede foranstaltninger savner retsgrundlag eller selvstændigt retsgrundlag.
               Sagsøgerne har gjort gældende, at:
               
                           —
                        
                        
                           der ikke er noget retsgrundlag i henhold til hvilket Kommissionen kan nægte at indlede drøftelser med Det Forenede Kongeriges regering og andre parter efter resultatet af den ikke-bindende folkeafstemning, der går forud for en meddelelse i henhold til artikel 50 TEU.
                        
                     
                           —
                        
                        
                           de omtvistede foranstaltninger ikke hviler på objektive forhold, og at det med føje kan udledes, at de er baseret på ophavsmandens overbevisning.
                        
                     
                           —
                        
                        
                           de omtvistede foranstaltninger blev vedtaget på en måde, som udgjorde magtmisbrug, fordi bekendtgørelsen heraf i talen som en »presidential order« var vildledende over for Europa-Parlamentet, tjenestemænd og øvrige ansatte ved Kommissionen og andre EU-institutioner, medlemsstaternes regeringer og EU-borgere.
                        
                     
         
               2.
            
            
               Andet anbringende er, at de omtvistede foranstaltninger udøver forskelsbehandling mod Det Forenede Kongerige og dets borgere på grundlag af nationalitet, i strid med artikel 18 TEUF.
               Sagsøgerne har gjort gældende, at:
               
                           —
                        
                        
                           substansen i de omtvistede foranstaltninger er at forbyde Kommissionen at forhandle med repræsentanter for Det Forenede Kongeriges regering.
                        
                     
                           —
                        
                        
                           derved stilles Det Forenede Kongerige, dets borgere og navnlig sagsøgerne væsentligt ufordelagtigt.
                        
                     
                           —
                        
                        
                           derudover stiller de omtvistede foranstaltninger sagsøgerne ufordelagtigt i forhold til deres udøvelse af grundlæggende rettigheder, herunder retten til fri bevægelighed.
                        
                     
         
               3.
            
            
               Tredje anbringende er, at de omtvistede foranstaltninger er i strid med sagsøgernes grundlæggende rettigheder i henhold til EU-lovgivningen.
               Sagsøgerne har gjort gældende, at:
               
                           —
                        
                        
                           de omtvistede foranstaltninger er i strid med sagsøgernes rettigheder i medfør af artikel 20, stk. 1, TEUF, herunder retten til fri bevægelighed, der bl.a. er sikret ved artikel 20, stk. 2, litra a), artikel 21, stk. 1, artikel 45 og artikel 49 TEUF og ved direktiv 2004/38/EF (1) om borgeres rettigheder
                        
                     
                           —
                        
                        
                           de omtvistede foranstaltninger er i strid med sagsøgernes rettigheder, der er knæsat i chartret om grundlæggende rettigheder.
                        
                     
         
               4.
            
            
               Fjerde anbringende er, at de omtvistede foranstaltninger er blevet vedtaget i strid med princippet om loyalt samarbejde i henhold til artikel 4, stk. 3, TEUF.
               Sagsøgerne har gjort gældende, at de omtvistede foranstaltninger udtrykkeligt forbyder Kommissionen og dens personale at overholde princippet om loyalt samarbejde ved at bistå Det Forenede Kongerige og andre EU-institutioner med gennemførelsen af de opgaver, der følger af traktaterne.
            
         
               5.
            
            
               Femte anbringende er, at de omtvistede foranstaltninger, for så vidt som de er blevet vedtaget helt eller delvis med henblik på at forhindre eller afskrække borgerne i andre medlemsstater fra frit at give udtryk for deres holdninger (hvad angår medlemskab af EU), som beskyttet ved artikel 11 i chartret om grundlæggende rettigheder, er ulovlige.
            
         
      (1)  Europa-Parlamentets og Rådets direktiv 2004/38/EF af 29.4.2004 om unionsborgeres og deres familiemedlemmers ret til at færdes og opholde sig frit på medlemsstaternes område, om ændring af forordning (EF) nr. 1612/68 og om ophævelse af direktiv 64/221/EØF, 68/360/EØF, 72/194/EØF, 73/148/EØF, 75/34/EØF, 75/35/EØF, 90/364/EØF, 90/365/EØF og 93/96/EØF (EUT L 158, s. 77).